《曾子澄过访招桢伯同集时子澄将之塞上 其一》
明代·黎民表

论交千里日，不独旅情亲。夜烛长安酒，征衣北地尘。

荣途吾白首，风景是残春。欲赠无奇策，西秦别有人。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。